PIRMA na lang ni Pangulong Duterte ang kulang upang ipagbawal na ang paniningil sa mga pasahero na gumagamit ng restroom ng mga transportation terminals.

Ang namayapang si Mt. Province Rep. Maximo Dalog ang may-akda ng panukala na inaprubahan na rin ng Senado kaya naipadala na sa Malacanang.

Sa ilalim ng panukala ipagbabawal na ang paniningil sa mga gumagamit ng sanitary facilities sa mga terminal, istasyon, bus stop at pahingahan ng mga pasahero.

“The right of every establishment to a fair return of investment carries with it a corresponding responsibility to provide adequate facilities for the comfort of their clientele,” saad ng panukala.

Para makalibre, kailangang ipakita ng pasahero ang kanyang tiket sa nagbabantay sa sanitary facility.

Pero hindi pinagbabawalan ng batas ang pagtatayo ng mga “deluxe sanitary facilities” para sa mga pasahero na nais na magbayad. Ito ay bukod sa mga regular na palikuran.

“The maintenance of rest areas and service facilities is part of the services for human care of common carriers, hence additional payment should not be imposed on travelers.”

Ang mga lalabag ay pagmumultahin ng P5,000 na maaaring itaas ng Land Transportation Franchising and Regulatory Board limang taon matapos maipatupad ang batas.